Nicola Hanekom en Grant Swanby trou | SARIE
Nicola Hanekom, wat onlangs ses Kannas gewen het vir haar trilogie buitelug-toneelstukke Lot, Betésda en Babbel, is 26 Mei om 16:30 getroud met Grant Swansby. In ‘n bloekombos!
Sy hou op die verhoog háár van, maar in die “regte lewe” is sy nou Mevrou Swanby.
“Ek is altyd vir alles te vroeg en daar was groot bekommernis dat ek weer vroeg sou wees, so Grant het my laat belowe dat ek minstens tien minute laat sal wees. Ek het ‘n fantastiese strooimeisie gehad en ná al die op-dress, toe almal uit my kamer is en alles skielik stil was, het ons gesukkel met tyd verwyl. Ons ry toe maar op die dorp rond en kyk wat in Foschini se venster hang. Ek was op die ou einde goed laat ná ‘n poging wat soos ‘n marteling gevoel het.”
Die 84 gaste het toe al lank genoeg op boomstompe onder die bome gesit ná hulle ‘n glase sjerrie en fluitmusiek geniet het. Sy het net voor die laaste sonstrale agter Piketberg verdwyn gearriveer in ‘n rok wat deur ‘n pêl, ene Richard Huisamen van Hip Hop, ontwerp is.
“Ek het ‘n winterwit rok gedra en gevoel dis pret.” Sy het vir Richard gesê hy kan doen net wat hy wil, dit sal reg wees. Maar sy hét gestres oor die skoene. “Ek het vet voete en hou nét van tekkies.”
Ná haar pa haar in die kerk afgegee het, het sy net in haar man se oë bly kyk: “Ek wou nie huil nie omdat ons liefde so mooi is, ons wou eerder lag.”
En hoekom weet sy hy is die regte een en sy wil met hom oud word? “Sommer.”
“Ná ‘Ja, I do‘ het die gaste ons met bougainvillea-blare bestrooi. Die teken van die dokumente het so lank gevoel, maar daarna was dit groot makietie. Die dans was die lekkerste van als. Wild het ek gedans, ná lekker snoek en spinasie. Die tafels was pragtig. My sussie het dit versier met pienkpers orgideë.”
“Ons byname is Haas (ek) en hy is Kaas. So my ma het die koeke soos kase laat lyk, met sjokolade- hasies bo-op: 17 koeke. Daar was ook appelterte en roomys. Ons het min gestres, want ons het vooraf eintlik net oor die seremonie en die musiek gedink. Op die ou einde het alles gewerk. Ek weet nie hoe nie. Ons sit nou, ná die tyd, tussen al die geskenke, onder meer ‘n erdwurmplaas, waaroor ons dol is. Ek kan my nie indink hoekom een mens so verskriklik gelukkig soos ek kan wees nie. Ek probeer om die tyd te laat stilstaan en geniet.”
* NS. Hulle hét reeds ‘n kind, ‘n skilpad.
Pragtig! Alle voorspoed en geluk vorentoe!
wat ‘n pragtige troue, maar nog pragtiger haar kleurvolle manier van ‘gesels’
Wow, sy was ‘n pragtige bruid!
Wat ‘n mooi storie; baie geluk!!
Pragtig, aards en opreg!
Nicola, geluk hoop julle is baie gelukkig. Jy het soveel talent en ek het ongelooflik respek daarvoor.
Pragtig en baie geluk.
Liefde is deel van julle bestaan en ook glo ook die Liewe Vader.
Ek en my man is al 41 jaar ssam en hy bly nog my Prins.
Wat ‘n onopgesmukte rok maar BAIE stylvol. Baie geluk met die keuse – dit is tyd dat ons begin om die dollie rokke te verruil vir die Jackie O styl wat net nooit verouder nie.
Jare nog sal jy skaam wees vir die uitrusting nie – baie smaakvol.
Baie geluk ! Ek bid julle `n wonderlike lewe saam toe.
Nicola, lyk my die is jou jaar.
Jy maak ons trots Afrikaans.
Pragtig! Baie geluk, ek wens jul baie en mooi jare saam toe.
Beslis nie my smaak van n trourok nie!!
Jy kan sien die tema is "late 60’s as ek na die hare en rok kyk, nogal iets anders !